Siek Joost kry vir eers nie sy geld nie
JY LEES NOU Siek Joost kry vir eers nie sy geld nie
Die voormalige Bokheld Joost van der Westhuizen se hofstryd teen die Getrouheidsfonds vir Prokureurs is nog nie verby nie.
Dít kom nadat die Getrouheidsfonds Vrydag aangedui het hulle gaan teen waarnemende regter Lester Adams se beslissing twee dae tevore in die Pretoriase hooggeregshof appelleer.
Die regter het ná Joost se dringende aansoek in die hof beslis dat die fonds R385 665 wat sy eertydse prokureur Robert Klinkenberg in alle waarskynlikheid by hom gesteel het, met regskostes aan hom uitbetaal moet word.
Hulle voer aan al het hulle begrip vir die omstandighede waarin Joost hom bevind, die regter nie met betrekking tot ander hofsake konsekwent opgetree het nie.
Jerome het aan Huisgenoot bevestig die appèl sal gegrond wees op regstegniese aspekte van Joost se verklaring in die hof oor waarvoor die geld aangewend moes word. Dié gronde word nog gefinaliseer en "hy wil nie hê Joost of sy regspan moet dit in die media lees nie".
Die appèl gaan spesifiek handel oor die "spesifieke redes vir transaksies" waarvoor Joost die geld aan Robert betaal het, en waarvoor dit gebruik moes word en waarvoor die Getrouheidsfonds verantwoordelik gehou kan word.
Die fonds het as verweerder in die saak op die regsaspek gesteun dat hy net geld kan uitbetaal vir dienste wat gelewer moes word, maar wat beknoei is. Die fonds het aangevoer 'n trust is nie vir beleggingsdoeleindes nie en dat Joost gaan moet bewys watter "spesifieke redes vir transaksies" hy Robert in diens geneem het.
Joost, wat terminaal siek met motorneuronsiekte in 'n rolstoel gekluister is, het Woensdag na die uitspraak eksklusief aan Huisgenoot per epos vertel hy is verheug oor die uitspraak en dat "dit sy kinders se geld is".
Joost se twee jong kinders, Jordan (12) en Kylie (10), by die sangeres en aanbieder Amor Vittone, van wie hy vervreem is, sal nou egter nie dié geld ontvang nie,
Die regter het in sy uitspraak gesê hy aanvaar Joost se weergawe dat die geld wat hy betaal het aan sy eertydse sakevriend en prokureur Robert Klinkenberg, van Klinkenberg Incorporated in Roodepoort, wat Desember verlede jaar vermoor is wanaangewend is.